Diit 105
Cäät ji̱ I-thɛ-rɛl mi gɔaa
(
1 Kuɛ̈n 16:8-22
)
1
La̱tdɛ Kuoth Nhial tɛ̈th lɔaac,
kä palɛ ciötdɛ,
kä jakɛ lätkɛ kä ŋa̱ckɛ
rɛy dööri.
2
Këtdɛ jɛ diit,
kä puanyɛ jɛ kɛ diit,
latdɛ lätkɛ diaal
tin ga̱ykɛ naath.
3
A lo̱ckun tɛth kɛ ɣöö
kɛ kɔn nyinkɛ,
kä a lo̱ckun tɛth yɛn nɛy
tin palkɛ Kuoth Nhial!
4
Go̱rɛ Kuoth Nhial kɛnɛ buɔ̱mdɛ
go̱rɛ nhiamdɛ a thil pek!
5
Kä tiɛmɛ lätkɛ tin ga̱ykɛ naath
tëë cɛ la̱t,
lätkɛ tin ga̱ykɛ naath
kɛnɛ ŋukdɛ kɛ luk,
6
lö kuay jäŋädɛ ni A-bɛ-ram,
lö gaat Je-kɔb raandɛ
mëë cɛ mɛk!
7
Jɛn Kuoth Nhial ni Kuothdan
lukdɛ tëë wi̱i̱ muɔ̱ɔ̱n kɛɛliw.
8
Kä jɛn bɛ mat ruacdɛ tim
amäni cäŋ kɛl,
ruac ëë cɛ la̱t ri̱c
ti bathdɔɔr,
9
ɛn mat ruac ëë cɛ
lat kɛnɛ A-bɛ-ram,
ɛn ya̱c ëë cɛ guɔ̱k Ay-dhɛk.
10
Mëë cɛ ben lat kɛ Je-kɔb
ala ŋut,
mëë la mat ruac mi thil pek
kɛ I-thɛ-rɛl.
11
Cɛ wee i̱,
“Ɣän bä ji̱ ka̱m mun Kɛ-naan
ala kui̱du mi rɛɛli.”
12
Mëë ŋot pekdiɛn kɛ kuɛ̈ɛ̈,
mëë kuiy kɛn ɛlɔ̱ŋ kä
kɛ ja̱a̱l rɛydɛ,
13
mëë yi̱ckɛ kamni dööri,
mëë yi̱ckɛ rɛy kuääri,
14
/kenɛ kɛ pa̱l ɣöö bakɛ
ciɛŋ a jiäk,
cuɛ kua̱r luek kɛ kui̱diɛn,
15
wëë i̱,
“/Cuarɛ duŋdä min cä
mɛk gueer,
/cuarɛ gökdä lät
kä mi jiääk.”
16
Kä mëë cɛ buɔth cɔal rɛy wec,
kä ci mi̱th diaal thuuk,
17
cuɛ wut kɛl jäkä nhiam,
Jo-thɛp ëë kɔakɛ ce̱tkɛ kuany.
18
Kä cua ciökɛ moc buɔ̱ɔ̱t
kɛ kuat ciikni,
kä ca ŋuäkdɛ yiɛn
kɛ gäk ladiɛt,
19
mäni mëë ci ruacdɛ mëë
cɛ lat jɔɔc ala thuɔ̱k,
kä cu ri̱et Kuɔth Nhial
ɛ ka̱m cuɔ̱ɔ̱ŋ.
20
Kä cu kuäär ruac ja̱k
kä cua jɛ lony,
cu ruëëc nath ɛ jakä
luɔnykɛ ɛ lɔr.
21
Kä cu kuäär jɛ kuany
ala bo̱o̱th dhɔaarɛ,
kä cuɛ jakä ruëc
kuaknikɛ diaal,
22
cu di̱t ni jɛn kä tha̱a̱ŋ ruëëcni,
kä cuɛ cua̱ ŋi̱i̱cdiɛn
mi nyuuthkɛ kɛ pɛl.
23
Kä cu I-thɛ-rɛl ben muun I-jëp,
cu Je-kɔb cieŋ muun Ɣɛ̈m
ala juɔ̱r.
24
Kä cu Kuoth Nhial nɛɛkɛ
jakä repkɛ rɔ̱,
kä cu buɔ̱m nikɛn kä ji̱ tɛ̈riɛn.
25
Mëë cuɛ lɔcdɛ ri̱t kɛ ɣöö
bɛ nɛɛkɛ lo̱k,
kä cuɛ nɛɛkɛ ciɛŋ a jiäk.
26
Kä cuɛ ja̱ŋdɛ ni Muthɛ ja̱k
kɛnɛ Ä-ron ëë cɛ kuany.
27
Kä cua nyuuthnikɛ tin ga̱ykɛ
naath la̱t rɛydiɛn,
cua ti ga̱ykɛ naath la̱t
muun Ɣɛ̈m.
28
Kä cu Kuoth muth ja̱k,
kä cu wec cuɔl ɛ cuc,
duundɛ ɣöö cukɛ ruacdɛ lo̱k.
29
Kä cuɛ pi̱i̱kiɛn loc ni riɛm,
kä cuɛ rɛckiɛn jakä li̱w.
30
Kä cu wecdiɛn thia̱ŋ kɛ guëëk,
cu mäni duël kua̱rikiɛn.
31
Kä cu Kuoth ruac lat,
kä cu luaŋ ti ŋuan ben,
kä cu bur buur rɛy wecdiɛn
thiaŋ kɛɛliw.
32
Kä cuɛ jäk nikɛ kä guiy
ala nhiaal mi dɛm,
kɛnɛ yiel nhial muundiɛn kɛɛliw.
33
Kä cuɛ buɔ̱ckiɛn kɛnɛ jiɛn ŋɔ̱a̱p
to̱l kä piny,
kä cuɛ jiɛn wecdiɛn ciel.
34
Kä mëë ci Kuoth ruac lat cu
kɔaryɔamni ti ŋuan ben,
kɔaryɔamni ti ŋuan ti
/ca luäŋ kɛ kuën,
35
cukɛ tin tɔ̱ɔ̱c diaal
cam muundiɛn,
kä cua dɛy jiɛnkiɛn
diaal cam.
36
Kä cuɛ key diaal näk muundiɛn,
key diaal tëë jio̱l cukɛ li̱w.
37
Kä cu Kuoth ji̱ I-thɛ-rɛl
böth raar,
kä cukɛ ciɛk in bo̱r
kɛnɛ da̱a̱p naŋ,
kä kɛn diaal puɔl pua̱nykiɛn
kä bumkɛ.
38
Kä cu I-jëp lɔcdɛ tɛɛth mëë ci
ji̱ I-thɛ-rɛl jiɛn,
kɛ ɣöö ci I-jëp dual
kɛ ji̱ I-thɛ-rɛl.
39
Kä cu Kuoth nɛɛkɛ kum kɛ pua̱r,
kä cuɛ kɛ moc kɛ mac mi
mockɛ buay kɛ wäär.
40
Kä mëë cikɛ thiec cuɛ kɛ nöŋ
kaaŋkuɔ̱ɔ̱tni,
kä cuɛ kɛ ro̱ŋ kɛ mi̱eth
nhial mi di̱i̱t.
41
Kä cuɛ päm lɛp cu pi̱w
ben raar thi̱n,
cukɛ lo̱o̱ny däär dɔaar
ce̱tkɛ kir.
42
Kä cuɛ ruacdɛ min rɛl
gɔɔydɛ rɔ tim,
kɛnɛ ja̱ŋdɛ ni A-bɛ-ram.
43
Kä cuɛ nɛɛkɛ nööŋ raar
kɛ tɛ̈th lɔaac,
kɛn nɛɛkɛ tin cɛ mɛk
cukɛ ben kɛ ki̱et.
44
Kä cuɛ kɛ ka̱m mun dööri
ti kɔ̱kiɛn,
kä cukɛ ria̱ŋ nɛɛni kɔ̱kiɛn
ka̱n ala duŋdiɛn,
45
kɛ ɣöö dɔ̱ŋ ba ciɛŋkɛ tit,
kä ba ŋuɔ̱tkɛ käp.
Liakɛ Kuoth Nhial!
